**Žene u svemiru**

**“Hej, nebo! Skini kapu! Na putu sam k tebi!”**

Privid ravnopravnoga svijeta nažalost je postao svakodnevica većine žena. Nejednakost se ocrtava u gotovo svim sferama života, a jedna od njih je i putovanje u svemir. Prošlo je više od pedeset godina otkako je slavni Neil Armstrong napravio “mali korak za čovjeka, ali ogroman za čovječanstvo”, a u tih pet desetljeća koja su se nagomilala od prvoga čovjekova hoda po Mjesecu, ni jednoj se ženi nije pružila takva prilika. Ipak, NASA je velikodušno objavila da na Mjesec u 2024. godini odlazi američka astronautkinja Loral O’Hara. Osim nje tračak nade u našem svima nam dragom seksističkom svijetu pružaju i druge žene koje su snagom volje, željom i svojim znanjem srušile rodne stereotipe.

**Valentina Tereškova – prva žena u svemiru**

Šesnaesti dan lipnja 1963. godine ostao je zapamćen kao dan kad je Valentina Tereškova poletjela u svemir. Njezino je putovanje dakako bilo politički obojeno. Naime, 1961. godine sovjetski je svemirski dužnosnik otkrio da Amerika školuje svoje pilotkinje za kozmonautkinje. S obzirom na to da se svemirska utrka između istočne i zapadne Zemljine polutke već prilično zahuktala, tadašnji si SSSR nije mogao dopustiti da prva žena u svemiru bude Amerikanka. Smatrali su da bi Amerikanka u svemiru bila “uvreda domoljubnih osjećaja svih sovjetskih žena”.

Želja da upravo Ruskinja bude prva prva žena u svemiru nagnala ih je na raspisivanje natječaja na koji se prijavilo čak 400 žena. U uži je krug ušlo njih pet, a među njima je bila Tereškova. Osamnaest mjeseci napornih priprema jedina je uspjela proći Tereškova osiguravši si tako put u svemir. Izvanredna fizička kondicija bila je najveća prednost prve žene u svemiru, no majka priroda podarila joj je još neke odlike koje su bile nužne – imala je manje od 30 godina, bila je lakša od 70 kilograma te niža od 170 cm. Svoju je vrhunsku kondiciju pripisivala skakanju s padobranom, što joj je bila omiljena aktivnost u slobodno vrijeme, a upravo joj je ta vještina spasila život kad se vraćala kući.

U prvom se ljetnom mjesecu u godini 1963. doista uputila u svemir. Nakon polijetanja uzviknula je: “Hej, nebo! Skini kapu, na putu sam k tebi!” U njezinu su putnu torbu zaboravili ubaciti četkicu za zube, ali je nakon povratka jednostavno objasnila da je imala ruke, vodu i pastu za zube što joj je bilo dovoljno za održavanje oralne higijene. Glavni zadatak bio joj je fotografirati Zemlju kako bi se njezine fotografije kasnije koristile za proučavanje atmosfere. Dva su joj sata nedostajala da bi putovanje u svemiru trajalo tri dana, a tih je sedamdeset sati u povijesti ostalo zapisano kao simbol borbe za ženska prava. Svoj je zadatak fotografiranja Zemlje obavljala iz Voskoka 6, a njezinu svemirskom dnevniku, nažalost, ne možemo svjedočiti jer su joj pukle obje olovke koje je imala sa sobom.

Cijelo je njezino putovanje u svemir ostalo obilježeno problemima. Na samom početku, već pri polijetanju, Tereškovoj je pozlilo, a skafander ju je pritiskao. Ipak, svaki se od tih problema činio bezazlenim pred najvećim koji se odvijao pri povratku na Zemlju. Dakle, Tereškova je dva sata prije samoga slijetanja izgubila sve komunikacijske veze sa Zemljom. Nije se znalo gdje je da bi je stručnjaci pronašli tek pet sati kasnije nekoliko kilometara od predviđene zone spuštanja. Tereškova je o svakom od ovih problema na zahtjev Sergeja Koroleva, sovjetskog inženjera, morala šutjeti gotovo 30 godina. Vrlo mu je brzo odgovorila svojim zahtjevom: “Zatražila sam od njega da osoba odgovorna za pogrešku ne bude kažnjena jer mogla je biti, i to strogo. Taj sam događaj čuvala kao državnu tajnu 30 godina.” Svemirska utrka u tom je trenutku bila na svom vrhuncu, a sama mogućnost postojanja bilo kakvih problema pri ekspediciji prve žene u svemir bila bi velika sramota za SSSR. O svemu je Tereškova progovorila relativno nedavno, a njezine su izjave razjasnile nekoliko spornih situacija s putovanjem. Kako je objasnila, brod je bio isprogramiran za uzlaznu putanju, a ne silaznu, što u prijevodu znači da se od Zemlje počela udaljavati, umjesto približavati joj se.

Kući se vratila zbog svoje izvanredne sposobnosti skakanja s padobranom. S obzirom na to da nije imala druge, Tereškova je skočila s padobranom s visine od nešto više od šest tisuća metara, a prizemljila se na granici Kazahstana, Mongolije i Kine.

Tek kad je sigurno sletjela na Zemlju, objavljeno je da je u svemiru bila prva žena. Pozdravio ju je čak i Nikita Hruščov, predsjednik SSSR-a, izjavivši: “Valentina, vrlo sam sretan i ponosan što je djevojka iz Sovjetskoga Saveza prva žena koja je letjela u svemir i koja je koristila vrhunsku opremu.” Njegova izjava iz današnje perspektive zapravo djeluje ironično s obzirom na to da je cijelo njezino putovanje bilo obilježeno problemima.

Priča o Valentini Tereškovoj, tekstilnoj radnici koja je postala prva žena u svemiru, nadahnula je žene diljem svijeta. Njezino je “natjecanje u padobranstvu”, kako je rekla roditeljima prije polaska, postalo jedan od najvažnijih trenutaka u povijesti žena.

**Sally Ride – prva Amerikanka u svemiru**

Amerika je svoju prvu ženu u svemir poslala točno dvadeset godina poslije SSSR-a, u 1983. godini. Sally Ride bila je najmlađi NASA astronaut u svemiru, a kad ga je “posjetila”, imala je 32 godine. Kao djevojčica voljela je znanost, ali je njezina ljubav prema tenisu oduvijek bila jača. Kada je shvatila da joj teniska karijera nije uspjela, odlučila se posvetiti znanosti.

Na put “izvan Zemlje” pripremala se četiri godine tijekom kojih su testirane njezine sposobnosti preživljavanja – od skokova s padobranom, radiokomunikacije, navigacije, instrukcija leta, treninga gravitacije i bestežine. Njezina je prva svemirska ekspedicija trajala šest dana te uvjerila djelatnike NASA-e da im se sviđa način na koji funkcionira.

Na idući se put u svemir uputila1984. i taj je put ostao obilježen bizarnim trenutcima. U javnost je dospjela informacija o planu da joj se za devetodnevni put spakira čak 100 tampona čime su NASA, znanstvenici i svi koji su taj put planirali pokazali apsolutno neznanje o ženskom tijelu. Iako se ne zna jesu li joj doista u putnu torbu stavili stotinjak tampona, svoj su ugled ovim postupkom narušili jer ni jedna žena za tri do sedam dana, koliko obično menstruacija traje, ne treba stotinjak tampona. Očito se NASA nije znala kako ponašati sa ženom na putu u svemir.

**Žene u svemiru – danas**

Svemir je dosad ugostio 55 žena iz različitih država, a idući će veliki korak za žene napraviti Loral O’Hara koja na putovanje na Mjesec kreće u 2024. godini. Nedavno su pomak prema ravnopravnosti spolova napravile Christina Koch i Jessica Meier kao prva ženska posada koja je bez pratnje muških kolega otišla u svemir. Osim toga, Koch je provela čak 328 dana u svemiru čime je srušila rekord od 288 dana u svemiru Peggy Whitson.

Ponekad se čini da su ženski uspjesi gotovo neprimjetni, ali bitno je zapamtiti da je svaki korak u svemiru velik pomak u borbi za ravnopravnost spolova. Biti žena danas prvenstveno znači boriti se za ženska prava. Zato su žene u svemiru ulile nadu u mnoge vječne maštalice i svima nam poslale jasnu poruku da je najvažnije nikad ne prestati sanjati. Žena će u svemiru, nadajmo se, biti sve više jer kombinacija X i Y kromosoma apsolutno ne čini razliku između ljudi.